'n Eendag wat nooit vir haar aangebreek het | Netwerk24
Deur Esté Gross 31 Oktober 2019 00:01
Ek lees nou die dag 'n berig van 'n vrou wat op 'n tamaai onvoltooide kwilt afgekom het.
Die vonds was in Chicago in die huis van Rita Smith, wat onlangs op 99-jarige ouderdom oorlede is.
Elke gedeelte van die projek is in fyn besonderhede uitgelê en geskets en netjies in 'n plastiekhouer gebêre. Alles vir 'n eendag wat nooit vir haar aangebreek het nie.
Die handwerk-entoesias wat die ontdekking gemaak het, Shannon Downey, was emosioneel oor die handwerk.
Sy sê: "Dit het persoonlik en intiem gevoel om te sien hoe sy dit gelos het. Die oomblik toe ek die stukkies lap sien, het ek net geweet dat ek dit moet voltooi, maar dit is groter as enige iets wat ek al vantevore aangepak het."
Iemand anders sou waarskynlik nie twee keer daaraan gedink het om die houer gevul met lappies weg te gooi nie, maar vir Shannon was dit die vergestalting van 'n onvoltooide droom, iets waarmee sy haar kon vereenselwig.
Vir Shannon was dit die vergestalting van 'n onvoltooide droom, iets waarmee sy haar kon vereenselwig.
En sy het gou agtergekom sy is nie die enigste een nie.
Sy het hulp gevra op sosiale media en het binne 'n dag duisend vlytige vrywilligers gekry wat wou hand bysit. Volgens die berig "A Thousand Needle Workers Volunteer to Finish Dead Woman's Quilt" (bbc.com, 24.10), deur Rozina Sini, het nie een van die mense Rita eens geken nie.
Waarom sou soveel vreemdelinge aanklank vind by die projek? Dalk besit ons almal iewers 'n ongeborduurde droom wat wag om geleef te word. Baie van die planne word weggebêre vir die mitiese eendag wat jou altyd een voor bly.
As jy iemand help stik aan 'n droom kry jy miskien ook 'n mate van klaarheid oor die onvoltooide doolhofdrome wat soms woed in jou eie binneste.
Die passie en deursettingsvermoë waarmee Rita geleef het, het mense ook aangegryp. Sy was glo 'n skoolsuster wat haar lewe gewy het aan ander en het volgens haar seun gereeld groot projekte aangepak wat haar jare geneem het om te voltooi.
Daar is ook iets te sê oor om vrede te maak met sommige van jou eie planne wat nooit vergestalting gekry het nie.
Net dalk is alles nie jou taak om te voltooi nie. 'n Kruispad, afdraai, cul-de-sac en selfs 'n doodloopstraat is nie noodwendig 'n mislukking nie, maar was dalk nog altyd deel van die roete op pad na jou bestemming.
Hoe anders sal die wêreld nie lyk as ons mekaar se drome help stik en nie pal uitmekaar trek nie.
Rita se onvoltooide kwilt is na my mening haar grootste meesterstuk.
Ná voltooiing gaan dit uitgestal word in 'n plaaslike ateljee as 'n bewys van wat 'n gemeenskap saam kan vermag.